สมาคมกองทุนชี้เก็งกำไรค่าเงินผ่านบอนด์อื้อ
นายกสมาคม บลจ.เห็นสัญญาณเก็งกำไรค่าเงินในตลาดพันธบัตร เชื่อธนาคารชาติออกมาตรการไม่แรง ดีต่อตลาดหุ้น
16 ก.ย. 2553

นายกสมาคม บลจ.เห็นสัญญาณเก็งกำไรค่าเงินในตลาดพันธบัตร เชื่อธนาคารชาติออกมาตรการไม่แรง ดีต่อตลาดหุ้น
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน เปิดเผยว่า ขณะนี้มีสัญญาณการเก็งกำไรอัตราแลกเปลี่ยนเกิดขึ้นแล้ว จากการที่มีเงินทุนไหลเข้ามาลงทุนในพันธบัตรไทยและเชื่อว่าหากธนาคารแห่งประเทศไทย (ธปท.) เห็นว่าเป็นอันตรายก็น่าจะออกมาตรการบางอย่างที่เหมาะสมมาสกัดกั้นการเก็งกำไร
อย่างไรก็ตาม เชื่อว่าหาก ธปท. ออกมาตรการก็น่าจะเป็นมาตรการระยะสั้น และจำกัดวงอยู่ในตลาดพันธบัตรที่เป็นเป้าหมายในการเก็งกำไรค่าเงิน โดยไม่น่าจะออกมาตรการที่รุนแรงเหมือนปี 2549
นางวรวรรณ กล่าวว่า หาก ธปท.ออกมาตรการสำหรับตลาดพันธบัตรจะเป็นข่าวสำหรับตลาดหุ้น เพราะในระยะสั้นเงินก็อาจจะไหลจากตลาดพันธบัตรไปที่ตลาดหุ้น ขณะเดียวกันแนวโน้มค่าเงินบาทที่แข็งค่าขึ้นก็จะค่อยเป็นค่อยไปตามปัจจัยพื้นฐานของเศรษฐกิจไทย ซึ่งผู้ส่งออกจะมีเวลาปรับตัวและไม่ได้รับผลกระทบมากนัก
“การปรับตัวลดลงของดัชนีหุ้น 2 วันที่ผ่านมาแสดงให้เห็นว่านักลงทุนกลัวว่า ธปท.จะออกมาตรการรุนแรงเหมือนปี 2549 จึงขายหุ้นขณะที่คนที่ตกรถไฟอยากเห็นหุ้นตกลงมากๆ หลังขึ้นต่อเนื่องมา 200 จุดจะได้เข้าซื้อในราคาที่สบายใจมากขึ้น” นางวรวรรณ กล่าว 
ดังนั้น มองว่าถ้าเงินบาทแข็งค่าเพราะภาวะเศรษฐกิจแข็งแรงขึ้นจะไม่เป็นปัญหา แต่ปัญหาจะเกิดเมื่อค่าเงินบาทแข็งค่าเร็วเกินไปจนผู้ส่งออกปรับตัวไม่ทันและแข็งค่าขึ้นจากการเก็งกำไรอัตราแลกเปลี่ยนก็จะเป็นปัญหาด้านอุตสาหกรรมกองทุนรวมในปัจจุบัน บลจ.ส่วนใหญ่ยังเน้นเพิ่มสินทรัพย์ภายใต้การบริหาร (เอยูเอ็ม) และรักษาส่วนแบ่งทางการตลาดโดยออกกองทุนตราสารหนี้ที่มีระยะเวลาชัดเจน แม้จะทำให้เติบโตแต่จะโตไม่ยั่งยืน เพราะเป็นไปตามสถานการณ์ดอกเบี้ย
นอกจากนี้ หลาย บลจ.นำเสนอกองทุนที่เป็นนวัตกรรม โดยเฉพาะออกไปลงทุนต่างประเทศในรูปแบบต่างๆ ซึ่งที่ผ่านมาหลายกองทุนผลดำเนินงานไม่ดี จึงอยากเสนอให้ บลจ.ควรขยายฐานลูกค้าโดยให้ความรู้ ความเข้าใจการลงทุนที่เหมาะสมมากกว่า
สำหรับในปี 2554 จะเสนอโครงการให้เงินทำงานผ่านกองทุนรวมทำแผนการตลาดเพื่อประชาสัมพันธ์กองทุนหุ้น กองทุนผสมแบบทั่วไป มากกว่าปัจจุบันที่เน้นกองทุนรวมหุ้นระยะยาวและกองทุนรวมเพื่อการเลี้ยงชีพ
นางเกศรา มัญชุศรี ผู้ช่วยผู้จัดการ กลุ่มงานการตลาด ตลาดหลักทรัพย์ กล่าวว่า ปี 2554 ตลาดฯ จะร่วมกับ บลจ.ให้ออกกองทุนหุ้นที่เข้าใจง่ายและเข้าถึงได้ง่าย เช่น กองทุนหุ้นแบบทาร์เก็ตฟันด์